GA Iris Oifigiúil an Aontais Eorpaigh L NaN/1

RIALACHÁN (AE) Uimh. 386/2012 Ó PHARLAIMINT NA hEORPA AGUS ÓN gCOMHAIRLE

an 19 Aibreán 2012

maidir le cúraimí a bhaineann le forfheidhmiú ceart maoine intleachtúla, lena n-áirítear ionadaithe thar ceann na hearnála príobháidí agus na hearnála poiblí a thionól mar Fhaireachlann Eorpach um Sháruithe ar Chearta Maoine Intleachtúla, a chur ar iontaoibh na hOifige um Chomhchuibhiú sa Mhargadh Inmheánach (Trádmharcanna agus Dearaí)

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 agus an chéad mhír d’Airteagal 118 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag gníomhú dóibh i gcomhréir leis an ngnáthnós imeachta reachtach (2),

De bharr an méid seo a leanas:

(1) Braitheann leas eacnamaíoch an Aontais ar chruthaitheacht agus ar nuálaíocht atá marthanach. Beidh gá, dá bhrí sin, le bearta lena gcosnófar an chruthaitheacht agus an nuálaíocht sin go héifeachtach chun rathúnas an Aontais a áirithiú sna blianta amach romhainn.

(2) Is sócmhainní gnó ríthábhachtacha iad cearta maoine intleachtúla agus cuidíonn siad lena áirithiú go bhfaigheann cruthaitheoirí agus nuálaithe luach cóir ar a gcuid saothair agus go gcosnófar an infheistíocht atá déanta acu i dtaighde agus i smaointe nua.

(3) Tá cur chuige fónta, comhchuibhithe agus forásach i leith ceart maoine intleachtúla ina chuid bhunúsach den dianiarracht uaillmhianta Straitéis Eoraip 2020, lena n-áirítear Clár Oibre Digiteach don Eoraip, a chomhall.

(4) Is bagairt dháiríre ar gheilleagar an Aontais é an síormhéadú ar sháruithe ar chearta maoine intleachtúla agus, in a lán cásanna do shláinte agus do shábháilteacht thomhaltóirí an Aontais freisin. Tá gá, dá bhrí sin, ar leibhéal náisiúnta, ar leibhéal Eorpach agus ar leibhéal domhanda araon, le gníomhaíocht éifeachtach, láithreach agus chomhordaithe chun go n-éireoidh leis an gcomhrac in aghaidh an fheiniméin sin.

(5) I gcomhthéacs na straitéise foriomláine um chearta maoine intleachtúla atá beartaithe leis an Rún ón gComhairle an 25 Meán Fómhair 2008 maidir le plean cuimsitheach Eorpach frithghóchumtha agus frithphíoráideachta (3), d’iarr an Chomhairle ar an gCoimisiún Faireachlann Eorpach um Ghóchumadh agus um Píoráideacht a chur ar bun. Chuir an Coimisiún líonra saineolaithe ón earnáil phoiblí agus ón earnáil phríobháideach le chéile, dá bhrí sin, agus thug sé tuairisc ar chúraimí an líonra sin sa Teachtaireacht dar teideal “Forfheidhmiú ceart maoine intleachtúla sa mhargadh inmheánach a fheabhsú”. Ba cheart ainm na Faireachlainne Eorpaí um Ghóchumadh agus um Píoráideacht a athrú go dtí an Fhaireachlann Eorpach um Sháruithe ar Chearta Maoine Intleachtúla (“an Fhaireachlann”).

(6) Is éard a leagadh amach sa Teachtaireacht sin go mbeadh an Fhaireachlann ina hacmhainn lárnach maidir le faisnéis agus sonraí a bhaineann le gach sárú ar chearta maoine intleachtúla a bhailiú agus maidir le faireachán agus tuairisciú a dhéanamh orthu. Ba cheart í a úsáid mar dheis le haghaidh comhair idir ionadaithe ó údaráis náisiúnta agus geallsealbhóirí chun smaointe agus saineolas ar dhea-chleachtais a mhalartú, agus chun moltaí i dtaobh comhstraitéisí forfheidhmithe a thabhairt do lucht déanta beartas. Sonraíodh sa Teachtaireacht go ndéanfadh seirbhísí an Choimisiúin an Fhaireachlann a thionól agus a bhainistiú.

(7) Sa Rún ón gComhairle an 1 Márta 2010 maidir le forfheidhmiú ceart maoine intleachtúla sa mhargadh inmheánach (4), d’iarr an Chomhairle ar an gCoimisiún, ar na Ballstáit agus ar lucht tionscail sonraí iontaofa agus inchomparáide faoi ghóchumadh agus faoi phíoráideacht atá ar fáil a sholáthar don Fhaireachlann agus pleananna maidir le bailiú faisnéise breise a fhorbairt agus a chomhaontú le chéile i gcomhthéacs na Faireachlainne. D’iarr an Chomhairle ar an bhFaireachlann freisin tuarascáil bhliantúil chuimsitheach a fhoilsiú gach bliain ina gclúdófaí scóip, scála agus príomhthréithe an ghóchumtha agus na píoráideachta mar aon leis an tionchar atá acu ar an margadh inmheánach. Ba cheart an tuarascáil bhliantúil sin a ullmhú ag úsáid na faisnéise ábhartha a chuireann údaráis na mBallstát, an Coimisiún agus an earnáil phríobháideach ar fáil faoi chuimsiú theorainneacha an dlí um chosaint sonraí. D’aithin an Chomhairle freisin go raibh tábhacht le múnlaí nua de ghnó iomaíoch a fhorbairt, a mhéadaíonn ar thairiscint dhlíthiúil d’inneachar cultúrtha agus cruthaitheach agus a dhéanann, ag an am céanna, sáruithe ar chearta maoine intleachtúla a chosc agus a chomhrac, mar acmhainn atá ag teastáil chun an fás eacnamaíoch, an fhostaíocht agus an éagsúlacht chultúrtha a chothú.

(8) Ina Conclúidí an 25 Bealtaine 2010 maidir le hathbhreithniú amach anseo ar an gcóras Trád-Mharcanna san Aontas Eorpach (5), d’iarr an Chomhairle ar an gCoimisiún bunús dlí a bhunú i leith rannpháirteachas na hOifige um Chomhchuibhiú sa MHhargadh Inmheánach (Trád-Mharcanna agus Dearaí) (“an Oifig”) i ngníomhaíochtaí a bhaineann le forfheidhmiú, lena n-áirítear an comhrac in aghaidh an ghóchumtha, agus go háirithe tríd an gcomhar idir í agus na hoifigí náisiúnta trádmharcanna agus an Fhaireachlann a chothú. Ina leith sin, i dTreoir 2004/48/CE ó Pharlaimint na hEorpa agus ón gComhairle an 29 Aibreán 2004 maidir le forfheidhmiú ceart maoine intleachtúla (6), foráiltear, inter alia, do bhearta áirithe chun comhar a chur chun cinn, lena n-áirítear malartú faisnéise, idir na Ballstáit agus idir na Ballstáit agus an Coimisiún.

(9) Mhol Parlaimint na hEorpa, ina Moladh an 26 Márta 2009 maidir le slándáil agus saoirsí bunúsacha a threisiú ar an idirlíon (7), go ndéanfadh an Chomhairle rochtain iomlán agus shábháilte ar an idirlíon a chaomhnú agus comhar príobháideach/poiblí a spreagadh le linn di comhar um fhorfeidhmiú an dlí a fheabhsú.

(10) Ina Rún an 22 Meán Fómhair 2010 maidir le forfheidhmiú ceart maoine intleachtúla sa mhargadh inmheánach (8), d’iarr Parlaimint na hEorpa ar na Ballstáit agus ar an gCoimisiún an comhar a leathnú idir an Oifig agus na hoifigí náisiúnta um maoin intleachtúil chun an comhrac in aghaidh sáruithe ar chearta maoine intleachtúla a chuimsiú.

(11) Ina Rún an 12 Bealtaine 2011 maidir leis an acmhainneacht atá ag tionscail chultúir agus chruthaitheachta a scaoileadh (9), d’áitigh Parlaimint na hEorpa ar an gCoimisiún na fadhbanna sonracha atá ag fiontair bheaga agus mheánmhéide a chur san áireamh chomh fada agus a bhaineann lena ndearbhú ar a gcearta maoine intleachtúla agus chun deachleachtas agus modhanna éifeachtacha i ndáil le hurramú na gceart sin a chur chun cinn.

(12) Ina Rún an 6 Iúil 2011 maidir le cur chuige cuimsitheach ar chosaint sonraí pearsanta san Aontas Eorpach (10), d’iarr Parlaimint na hEorpa ar an gCoimisiún comhchuibhiú iomlán agus an chinnteacht dhlíthiúil a áirithiú, a chuirfeadh cosaint aonfhoirmeach ar ardleibhéal ar fáil i ngach uile chás do dhaoine aonair.

(13) I bhfianaise réimse na gcúraimí atá sannta don Fhaireachlann, tá gá le réiteach chun bonneagar leormhaith agus inbhuanaithe a áirithiú maidir lena cúraimí a chomhall.

(14) I Rialachán (CE) Uimh. 207/2009 ón gComhairle an 26 Feabhra 2009 maidir leis an trádmharc Comhphobail (11), déantar foráil maidir le comhar riaracháin idir an Oifig agus cúirteanna nó údaráis na mBallstát, agus maidir le foilseacháin a mhalartú idir an Oifig agus lároifigí maoine tionsclaíochta na mBallstát. Ar an mbonn sin, tá comhar bunaithe ag an Oifig le hoifigí náisiúnta atá gníomhach i réimse cosanta na gceart maoine intleachtúla. Dá dhroim sin, tá taithí shuntasach agus saineolas suntasach is gá chun bonneagar leormhaith agus inbhuanaithe a sholáthar i gcúraimí na Faireachlainne ag an Oifig cheana féin.

(15) Is í an Oifig is fearr, dá bhrí sin, lena chur ar a hiontaoibh na cúraimí sin a chur i gcrích.

(16) Ba cheart baint a bheith ag na cúraimí sin leis na cearta maoine intleachtúla uile atá cumhdaithe le Treoir 2004/48/CE, ós rud é, in a lán cásanna, go ndéanann gníomhartha sáraithe dochar do bheart de chearta maoine intleachtúla. Thairis sin, tá gá le sonraí agus le dea-chleachtais a mhalartú i réimse iomlán thuasluaite na gceart maoine intleachtúla, ar mhaithe le pictiúr iomlán a fháil ar an gcás agus le go mbeifí in ann straitéisí cuimsitheacha a cheapadh d’fhonn líon na sáruithe ar chearta maoine intleachtúla a laghdú.

(17) Féadfar na cúraimí atá ar an Oifig a nascadh leis na bearta forfheidhmithe agus tuairiscithe atá leagtha síos i dTreoir 2004/48/CE. Chuige sin, ba cheart don Oifig seirbhísí a sholáthar do na húdaráis náisiúnta nó d’oibreoirí a dhéanfaidh difear, go háirithe, do chur chun feidhme aonchineálach na Treorach agus ar dócha go n-éascóidh siad cur i bhfeidhm na Treorach. Ba cheart a mheas, dá bhrí sin, go bhfuil dlúthnasc idir cúraimí na hOifige agus ábhar na ngníomhartha lena ndéantar dlíthe, rialacháin agus forálacha riaracháin na mBallstát a chomhfhogasú.

(18) Ba cheart don Fhaireachlann, arna tionól ag an Oifig, a bheith ina hionad barr feabhais i bhfaisnéis agus i sonraí a bhaineann le sáruithe ar chearta maoine intleachtúla, trí leas a bhaint as saineolas, taithí agus acmhainní na hOifige.

(19) Ba cheart don Oifig fóram a chur ar fáil trína dtionóltar údaráis phoiblí agus an earnáil phríobháideach, rud a áiritheoidh go ndéanfar sonraí iontaofa, inchomparáide, oibiachtúla ábhartha a bhailiú, a anailísiú agus a scaipeadh maidir leis an luach ar chearta maoine intleachtúla agus le sáruithe ar na cearta sin, go ndéanfar dea-chleachtais agus straitéisí a aithint agus a chur chun cinn chun cearta maoine intleachtúla a fhorfheidhmiú agus go músclófar feasacht i measc an phobail faoin tionchar atá ag na sáruithe ar chearta maoine intleachtúla. Thairis sin, ba cheart don Oifig cúraimí breise a chomhall, amhail an tuiscint ar an luach atá ar chearta maoine intleachtúla a fheabhsú, malartú faisnéise faoi mhúnlaí nua de ghnó iomaíoch a mhéadaíonn an tairiscint dhlíthiúil d’inneachar cultúrtha agus cruthaitheach a chothú, saineolas na ndaoine a bhfuil baint acu le forfheidhmiú ceart maoine intleachtúla a fheabhsú trí bhearta oiliúna iomchuí, cur leis an eolas ar theicnící chun góchumadh a chosc, agus comhar le tríú tíortha agus le heagraíochtaí idirnáisiúnta a fheabhsú. Ba cheart go mbeadh baint ag an gCoimisiún leis na gníomhaíochtaí a ghabhann an Oifig uirthi féin faoin Rialachán seo.

(20) Ba cheart don Oifig, ar an gcaoi sin, éascú agus tacú le gníomhaíochtaí údarás áitiúil, na hearnála príobháidí agus institiúidí an Aontais a bhaineann le forfheidhmiú ceart maoine intleachtúla agus, go háirithe, a ngníomhaíochtaí sa chomhrac i gcoinne sáruithe ar na cearta sin. Maidir le feidhmiú a cumhachtaí ag an Oifig faoin Rialachán seo, ní choisceann sé ar na Ballstáit a n-inniúlachtaí a fheidhmiú. Ní bhaineann cúraimí agus gníomhaíochtaí na hOifige faoin Rialachán seo le rannpháirtíocht in oibríochtaí ar leith nó in imscrúduithe ar leith a dhéanann na húdaráis inniúla.

(21) D’fhonn na cúraimí sin a chomhall ar an mbealach is éifeachtúla, ba cheart don Oifig comhairliúchán agus comhar a dhéanamh le húdaráis eile ar leibhéil náisiúnta, Eorpacha agus, i gcás inarb iomchuí, idirnáisiúnta, sineirgíochtaí a chruthú leis na gníomhaíochtaí a dhéanann na húdaráis sin agus aon dúbailt beart a sheachaint.

(22) Ba cheart don Oifig na cúraimí agus na gníomhaíochtaí a bhaineann le forfheidhmiú ceart maoine intleachtúla a chur chun feidhme trína hacmhainní buiséadacha dílse a úsáid.

(23) Maidir le hionadaithe thar ceann na hearnála príobháidí, ba cheart don Oifig, le linn di an Fhaireachlann a thionól i gcomhthéacs a gníomhaíochtaí, sampla ionadaíoch a roghnú ó na hearnálacha eacnamaíocha — lena n-áirítear na tionscail chruthaitheacha — is mó a bhfuil baint acu leis an gcomhrac in aghaidh sáruithe ar chearta maoine intleachtúla nó is mó a bhfuil taithí acu air, go háirithe ionadaithe thar ceann sealbhóirí ceart, lena n-áirítear údair agus cruthaitheoirí eile, chomh maith le hidirghabhálaithe idirlín. Ba cheart ionadaíocht chuí a áirithiú freisin thar ceann na dtomhaltóirí agus na bhfiontar beag agus meánmhéide.

(24) Níor cheart go gcruthódh na hoibleagáidí faisnéise arna bhforchur leis an Rialachán seo ar na Ballstáit agus ar an earnáil phríobháideach ualaí riaracháin neamhriachtanacha agus ba cheart go bhféachfaí le dúbailt a sheachaint maidir le sonraí atá curtha ar fáil ag na Ballstáit agus ag ionadaithe na hearnála príobháidí cheana féin d’institiúidí an Aontais faoi cheanglais tuairiscithe an Aontais atá ann cheana.

(25) Ós rud é nach féidir leis na Ballstáit cuspóir an Rialacháin seo, eadhon cúraimí a bhaineann le forfheidhmiú ceart maoine intleachtúla a chur ar iontaoibh na hOifige, a bhaint amach go leordhóthanach ar leibhéal na mBallstát agus gur fearr, dá bhrí sin, mar gheall ar a éifeacht, is féidir é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta faoi mar a leagtar amach in Airteagal 5 den Chonradh ar an Aontas Eorpach é. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach,

TAR ÉIS AN RIALACHÁN SEO A GHLACADH:

Airteagal 1

Ábhar agus raon feidhme

Leis an Rialachán seo, déantar cúraimí arb é is aidhm dóibh gníomhaíochtaí údarás náisiúnta, na hearnála príobháidí agus institiúidí an Aontais a éascú agus tacú leo sa chomhrac i gcoinne sáruithe ar chearta maoine intleachtúla atá cumhdaithe le Treoir 2004/48/CE a chur ar iontaoibh na hOifige um Chomhchuibhiú sa MHhargadh Inmheánach (Trád-Mharcanna agus Dearaí) (“an Oifig”). Agus na cúraimí sin á gcomhlíonadh aici, déanfaidh an Oifig teacht le chéile saineolaithe, údarás agus geallsealbhóirí arna dtionól faoin ainm “an Fhaireachlann Eorpach um Sháruithe ar Chearta Maoine Intleachtúla” (“an Fhaireachlann”) a eagrú agus a riaradh, agus tacú leis an teacht le chéile sin.

Ní shroicheann cúraimí agus gníomhaíochtaí na hOifige faoin Rialachán seo rannpháirtíocht in oibríochtaí nó in imscrúduithe aonair a dhéanann na húdaráis inniúla.

Airteagal 2

Cúraimí agus gníomhaíochtaí

1. Beidh na cúraimí seo a leanas ar an Oifig:

(a) an tuiscint a fheabhsú ar an luach atá ar mhaoin intleachtúil;

(b) an tuiscint a fheabhsú ar raon feidhme agus tionchar sáruithe ar chearta maoine intleachtúla;

(c) cur leis an eolas ar dhea-chleachtais san earnáil phoiblí agus san earnáil phríobháideach maidir le cearta maoine intleachtúla a chosaint;

(d) cuidiú le feasacht a mhúscailt i measc na saoránach faoin tionchar atá ag sáruithe ar chearta maoine intleachtúla;

(e) cur leis an saineolas atá ag daoine a bhfuil baint acu le forfheidhmiú ceart maoine intleachtúla;

(f) cur leis an eolas ar uirlisí teicniúla chun sáruithe ar chearta maoine intleachtúla a sheachaint agus a chomhrac, lena n-áirítear córais rianaithe agus lorgaireachta a chuidíonn fíortháirgí a idirdhealú ó tháirgí góchumtha;

(g) sásraí a chur ar fáil a chuidíonn le malartú ar líne a fheabhsú, idir údaráis na mBallstát atá ag obair i réimse na gceart maoine intleachtúla, i dtaobh faisnéise a bhaineann le forfheidhmiú na gceart sin, agus comhar a chothú leis na húdaráis sin agus idir na húdaráis sin;

(h) oibriú, i gcomhairle leis na Ballstáit, chun comhar idirnáisiúnta a chothú le hoifigí um maoin intleachtúil i dtríú tíortha chun straitéisí a chruthú agus chun teicnící, scileanna agus uirlisí a fhorbairt chun cearta maoine intleachtúla a fhorfheidhmiú.

2. Le linn di na cúraimí a leagtar amach i mír 1 a chomhall, déanfaidh an Oifig na gníomhaíochtaí seo a leanas i gcomhréir leis an gclár oibre arna ghlacadh de bhun Airteagal 7, ar gníomhaíochtaí iad a bheidh ag teacht le dlí an Aontais:

(a) modheolaíocht thrédhearcach a bhunú chun sonraí iontaofa, inchomparáide, oibiachtúla agus neamhspleácha a bhaineann le sáruithe ar chearta maoine intleachtúla a bhailiú, a anailísiú agus a thuairisciú;

(b) sonraí iontaofa, inchomparáide, oibiachtúla ábhartha a bhaineann le sáruithe ar chearta maoine intleachtúla a bhailiú, a anailísiú agus a scaipeadh;

(c) sonraí iontaofa, inchomparáide, oibiachtúla ábhartha a bhailiú, a anailísiú agus a scaipeadh, ar sonraí iad a bhaineann leis an luach eacnamaíoch ar mhaoin intleachtúil agus leis an méid a rannchuidíonn sí le fás eacnamaíoch, le leas, le nuálaíocht, le cruthaitheacht, le héagsúlacht chultúrtha, le cruthú post ardcháilíochta agus le forbairt táirgí ardcháilíochta agus seirbhísí ardcháilíochta laistigh den Aontas;

(d) measúnuithe agus tuarascálacha sonracha a sholáthar go rialta de réir earnála eacnamaíche, limistéir gheografaigh agus an chineáil cirt maoine intleachtúla a sáraíodh, trína ndéantar meastóireacht, inter alia, ar an tionchar a bhíonn ag sáruithe ar chearta maoine intleachtúla ar an tsochaí agus ar an ngeilleagar, lena n-áirítear measúnú ar na héifeachtaí ar fhiontair bheaga agus mheánmhéide, agus ar an tsláinte, ar an gcomhshaol, ar shábháilteacht agus ar shlándáil;

(e) faisnéis faoi dhea-chleachtais a bhailiú, a anailísiú agus a scaipeadh ar na hionadaithe a thionólfaidh mar an Fhaireachlann, agus, más iomchuí, moltaí a dhéanamh i gcomhair straitéisí a bheidh bunaithe ar chleachtais den sórt sin;

(f) tuarascálacha agus foilseacháin a tharraingt suas chun feasacht a mhúscailt i measc shaoránaigh an Aontais faoin tionchar a bhíonn ag sáruithe ar chearta maoine intleachtúla, agus chuige sin comhdhálacha, imeachtaí agus cruinnithe ar leibhéal Eorpach agus ar leibhéal idirnáisiúnta a eagrú chomh maith le cúnamh a thabhairt i ndáil le gníomhaíochtaí náisiúnta agus uile-Eorpacha, lena n-áirítear feachtais ar líne agus feachtais as líne, go príomha trí shonraí agus faisnéis a sholáthar;

(g) faireachán a dhéanamh ar fhorbairt múnlaí nua de ghnó iomaíoch a mhéadaíonn an tairiscint dhlíthiúil d’inneachar cultúrtha agus cruthaitheach, rud a spreagann malartú faisnéise agus a mhéadaíonn feasacht an tomhaltóra ina leith sin;

(h) oiliúint ar líne agus cineálacha eile oiliúna a fhorbairt agus a eagrú d’oifigigh náisiúnta a bhfuil baint acu le cosaint ceart maoine intleachtúla;

(i) cruinnithe saineolaithe ad hoc a eagrú, lena n-áirítear cruinnithe de shaineolaithe acadúla agus cruinnithe d’ionadaithe ábhartha as an tsochaí shibhialta, chun tacú le hobair na hOifige faoin Rialachán seo;

(j) uirlisí teicniúla do ghairmithe agus teicnící tagarmharcála, lena n-áirítear córais rianaithe agus lorgaireachta a chuidíonn le fíortháirgí a idirdhealú ó tháirgí góchumtha, a shainaithint agus a chur chun cinn;

(k) oibriú le húdaráis náisiúnta agus leis an gCoimisiún chun líonra ar líne a fhorbairt a éascóidh faisnéis maidir le sáruithe ar chearta maoine intleachtúla a mhalartú idir córais riaracháin phoiblí, comhlachtaí poiblí agus eagraíochtaí poiblí sna Ballstáit, a bhíonn ag déileáil le cosaint agus forfheidhmiú na gceart sin;

(l) oibriú i gcomhar le lároifigí maoine tionsclaíochta na mBallstát, lena n-áirítear Oifig Benelux um Maoin Intleachtúil, agus le húdaráis Ballstát eile atá ag obair i réimse na gceart maoine intleachtúla, d’fhonn sineirgíochtaí a fhorbairt eatarthu, chun teicnící, scileanna agus uirlisí a bhaineann le cearta maoine intleachtúla a fhorfheidhmiú, lena n-áirítear cláir oiliúna agus feachtais feasachta, a chur chun cinn;

(m) i gcomhairle leis na Ballstáit, cláir a fhorbairt maidir le cúnamh teicniúil a chur ar fáil do thríú tíortha, mar aon le sainchláir oiliúna agus imeachtaí a fhorbairt agus a thabhairt d’oifigigh ó thríú tíortha a bhfuil baint acu le cosaint ceart maoine intleachtúla;

(n) ar bhonn iarrata ón gCoimisiún, moltaí a chur faoi bhráid an Choimisiúin maidir le saincheisteanna a thagann faoi chuimsiú an Rialacháin seo;

(o) gníomhaíochtaí comhchosúla a dhéanamh nuair is gá d’fhonn a chur ar chumas na hOifige na cúraimí atá leagtha amach i mír 1 a chomhall.

3. Le linn don Oifig na cúraimí agus na gníomhaíochtaí dá dtagraítear i mír 1 agus i mír 2 a dhéanamh, comhlíonfaidh sí forálacha reatha dhlí an Aontais maidir le cosaint sonraí.

Airteagal 3

Maoiniú

Áiritheoidh an Oifig i gcónaí go gcuirfidh sí na gníomhaíochtaí a chuirfear de chúram uirthi faoin Rialachán seo i gcrích ag úsáid a hacmhainní buiséadacha dílse.

Airteagal 4

Cruinnithe na Faireachlainne

1. D’fhonn na gníomhaíochtaí dá dtagraítear in Airteagal 2(2) a dhéanamh, tabharfaidh an Oifig cuireadh chuig cruinnithe na Faireachlainne, uair sa bhliain ar a laghad, d’ionadaithe ó chórais riaracháin phoiblí, comhlachtaí phoiblí agus eagraíochtaí poiblí sna Ballstáit a bhfuil baint acu le cearta maoine intleachtúla agus d’ionadaithe ón earnáil phríobháideach, chun bheith rannpháirteach in obair na hOifige faoin Rialachán seo.

2. Ar na hionadaithe ón earnáil phríobháideach a gheobhaidh cuireadh chuig cruinnithe na Faireachlainne, beidh raon leathan, ionadaíoch agus cothromaithe de chomhlachtaí san Aontas agus de chomhlachtaí náisiúnta a dhéanfaidh ionadaíocht ar na hearnálacha eacnamaíocha éagsúla, lena n-áirítear na tionscail chruthaitheacha, is mó a bhfuil baint acu leis an gcomhrac in aghaidh sáruithe ar chearta maoine intleachtúla nó is mó a bhfuil taithí acu ar an gcomhrac sin.

Beidh ionadaíocht chuí ag eagraíochtaí tomhaltóirí, ag fiontair bheaga agus mheánmhéide, ag údair agus ag cruthaitheoirí eile.

3. Tabharfaidh an Oifig cuireadh do gach Ballstát ionadaí amháin ar a laghad óna chóras riaracháin poiblí a chur chuig cruinnithe na Faireachlainne. Sa chomhthéacs sin, áiritheoidh na Ballstáit go mbeidh leanúnachas in obair na Faireachlainne.

4. Féadfaidh meithleacha laistigh den Fhaireachlann cur leis na cruinnithe dá dtagraítear i mír 1, ar meithleacha iad a bheidh comhdhéanta d’ionadaithe ó na Ballstáit agus d’ionadaithe ón earnáil phríobháideach.

5. I gcás inarb iomchuí, agus de bhreis ar na cruinnithe dá dtagraítear i mír 1, eagróidh an Oifig cruinnithe a bheidh comhdhéanta:

(a) d’ionadaithe ó na córais riaracháin, ó na comhlachtaí agus ó na heagraíochtaí poiblí atá ann sna Ballstáit; nó

(b) d’ionadaithe ón earnáil phríobháideach.

6. Tabharfar cuireadh do chomhaltaí nó d’ionadaithe eile ó Pharlaimint na hEorpa agus d’ionadaithe ón gCoimisiún chuig aon cheann de na cruinnithe a chumhdaítear leis an Airteagal seo, bídís ann mar rannpháirtithe nó mar bhreathnóirí, de réir mar is iomchuí.

7. Déanfar ainmneacha na n-ionadaithe a bheidh ag freastal orthu, an clár oibre agus miontuairiscí na gcruinnithe dá dtagraítear san Airteagal seo a fhoilsiú ar shuíomh gréasáin na hOifige.

Airteagal 5

Oibleagáidí maidir le faisnéis

1. De réir mar is iomchuí, i gcomhréir leis an dlí náisiúnta, lena n-áirítear an dlí lena rialaítear próiseáil sonraí pearsanta, déanfaidh na Ballstáit, arna iarraidh sin ag an Oifig nó ar thionscnamh na mBallstát féin, an méid seo a leanas:

(a) cuirfidh siad an Oifig ar an eolas faoina mbeartais fhoriomlána agus faoina straitéisí foriomlána a bhaineann le cearta maoine intleachtúla a fhorfheidhmiú agus faoi aon athruithe orthu;

(b) soláthróidh siad na sonraí staidrimh atá ar fáil maidir le sáruithe ar chearta maoine intleachtúla;

(c) cuirfidh siad an Oifig ar an eolas faoi chásdlí atá tábhachtach.

2. Gan dochar don dlí lena rialaítear próiseáil sonraí pearsanta agus do chosaint faisnéise faoi rún, déanfaidh ionadaithe ón earnáil phríobháideach a thionólfaidh mar an Fhaireachlann, nuair is féidir, agus arna iarraidh sin ag an Oifig, an méid seo a leanas:

(a) cuirfidh siad an Oifig ar an eolas faoi na beartais agus na straitéisí ina réimse gníomhaíochta maidir le cearta maoine intleachtúla a fhorfheidhmiú agus maidir le haon athruithe orthu;

(b) cuirfidh siad sonraí staidrimh ar fáil maidir le sáruithe ar chearta maoine intleachtúla ina réimse gníomhaíochta.

Airteagal 6

An Oifig

1. Beidh feidhm ag forálacha Theideal XII de Rialachán (CE) Uimh. 207/2009 maidir le cur i gcrích na gcúraimí agus na ngníomhaíochtaí dá bhforáiltear faoin Rialachán seo.

2. Úsáidfidh Uachtarán na hOifige na cumhachtaí a thugtar le hAirteagal 124 de Rialachán (CE) Uimh. 207/2009 chun na treoracha riaracháin inmheánacha a ghlacadh agus foilseoidh sé nó sí na fógraí is gá chun na cúraimí uile a cuireadh de chúram ar an Oifig leis an Rialachán seo a chomhall.

Airteagal 7

Inneachar an chláir oibre agus na tuarascála ar bhainistíocht

1. Déanfaidh an Oifig, i gcomhréir le beartais agus le tosaíochtaí an Aontais sa réimse um chosaint do chearta maoine intleachtúla agus i gcomhar le hionadaithe na Faireachlainne dá dtagraítear i bpointe (a) d’Airteagal 4(5), clár oibre bliantúil a tharraingt suas ina ndéanfar an tosaíocht iomchuí a thabhairt do na gníomhaíochtaí faoin Rialachán seo agus do chruinnithe na Faireachlainne.

2. Déanfar, mar eolas, an clár oibre dá dtagraítear i mír 1 a chur faoi bhráid Bhord Riaracháin na hOifige.

3. Beidh an fhaisnéis seo a leanas ar a laghad a bhaineann le cúraimí agus gníomhaíochtaí na hOifige faoin Rialachán seo ar áireamh sa tuarascáil ar bhainistíocht dá bhforáiltear i bpointe (d) d’Airteagal 124(2) de Rialachán (CE) Uimh. 207/2009:

(a) athbhreithniú ar na príomhghníomhaíochtaí a rinneadh le linn na bliana féilire roimhe sin;

(b) na torthaí a fuarthas le linn na bliana féilire roimhe sin agus, i gcás inarb iomchuí, na tuarascálacha ar earnálacha ina ndéantar anailís ar an staid mar atá sé in earnálacha na dtionscal agus na dtáirgí éagsúla;

(c) measúnú foriomlán ar chomhall chúraimí na hOifige mar a fhoráiltear sa Rialachán seo agus sa chlár oibre arna tharraingt suas i gcomhréir le mír 1;

(d) forbhreathnú ar na gníomhaíochtaí a bhfuil sé beartaithe ag an Oifig a dhéanamh amach anseo;

(e) barúlacha i dtaobh fhorfheidhmiú ceart maoine intleachtúla agus i dtaobh beartas agus straitéisí todhchaí féideartha, lena n-áirítear an tslí le comhar éifeachtach a fheabhsú leis na Ballstáit agus idir na Ballstáit;

(f) measúnú foriomlán ar ionadaíocht chuí na ngníomhairí go léir san Fhaireachlann a luaitear in Airteagal 4(2).

Sula ndéanfaidh sé nó sí an tuarascáil a chur faoi bhráid Pharlaimint na hEorpa, faoi bhráid an Choimisiúin agus faoi bhráid an Bhoird Riaracháin, rachaidh Uachtarán na hOifige i gcomhairle le hionadaithe na Faireachlainne dá dtagraítear i bpointe (a) d’Airteagal 4(5) maidir leis na codanna ábhartha den tuarascáil ar bhainistíocht.

Airteagal 8

Meastóireacht

1. Glacfaidh an Coimisiún tuarascáil ina ndéanfar meastóireacht ar chur i bhfeidhm an Rialacháin seo faoin 6 Meitheamh 2017.

2. Déanfar measúnú sa tuarascáil mheastóireachta ar fheidhmiú an Rialacháin seo, go háirithe maidir leis an tionchar atá aige ar fhorfheidhmiú ceart maoine intleachtúla sa mhargadh inmheánach.

3. Le linn don Choimisiún an tuarascáil mheastóireachta a ullmhú, rachaidh sé i gcomhairle leis an Oifig, leis na Ballstáit agus leis na hionadaithe a thionólfaidh mar an Fhaireachlann maidir leis na saincheisteanna dá dtagraítear i mír 2.

4. Déanfaidh an Coimisiún an tuarascáil mheastóireachta a tharchur chuig Parlaimint na hEorpa, chuig an gComhairle agus chuig Coiste Eacnamaíoch agus Sóisialta na hEorpa agus eagróidh sé comhairliúchán ginearálta le geallsealbhóirí i dtaobh na tuarascála meastóireachta.

Airteagal 9

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh in Strasbourg an 19 Aibreán 2012. Thar ceann Pharlaimint na hEorpa An tUachtarán M. SCHULZ Thar ceann na Comhairle An tUachtarán M. BØDSKOV

(1) IO C 376, 22.12.2011, lch. 62.

(2) Seasamh ó Pharlaimint na hEorpa an 14 Feabhra 2012 (nár foilsíodh fós san Iris Oifigiúil) agus cinneadh ón gComhairle an 22 Márta 2012 (nár foilsíodh fós san Iris Oifigiúil).

(3) IO C 253, 4.10.2008, lch. 1.

(4) IO C 56, 6.3.2010, lch. 1.

(5) IO C 140, 29.5.2010, lch. 22.

(6) IO L 157, 30.4.2004, lch. 45. Leagan ceartaithe in IO L 195, 2.6.2004, lch. 16.

(7) IO C 117 E, 6.5.2010, lch. 206.

(8) IO C 50 E, 21.2.2012, lch. 48.

(9) Nár foilsíodh fós san Iris Oifigiúil.

(10) Nár foilsíodh fós san Iris Oifigiúil.

(11) IO L 78, 24.3.2009, lch. 1.